Honde hou boewe (en kieme) weg - WelstandWelstand
Tuis / 2016-gesond / Honde hou boewe (en kieme) weg
Daar is 'n liefdevolle interaksie tussen mense en hulle troeteldiere. Dit is al keer op keer bewys dat dié interaksie 'n positiewe bydrae tot die mens se menswees en lewensomstandighede kan lewer.
Sielkundiges, dokters, maatskaplike werkers en selfs die personeel by aftree-oorde beveel aan dat bejaardes, gemolesteerde kinders en mense met gebrekke troeteldiere aanhou aangesien hulle 'n belangrike uitwerking op mens se liggaamlike en geestelike gesondheid het. Aanraking met diere kan kinders met verstandelike, fisieke en geestesgestremdhede soms help om beter te kommunikeer en te leer.
Navorsing wys dat troeteldiere nie slegs goed is vir 'n mens se gemoed nie. Om diere aan te hou het ook baie gesondheidsvoordele.
Honde maak jou kans op asma minder
Onlangse navorsing deur die Universiteit van Uppsala in Swede toon dat kinders wat saam met honde groot word, 'n gesondheidsvoordeel het. . Luidens hierdie navorsing het babas wat in hul eerste lewensjaar aan 'n hond blootgestel word, 'n 13% laer risiko om later in hul kinderlewe asma op te doen as dié sonder vierpotige vriende. Die navorsers het data van meer as 'n miljoen Sweedse kinders geanaliseer. Hulle het ook bevind blootstelling aan plaasdiere verminder die gevaar van asma by kinders met 52%.
Navorsers weet nie presies hoekom nie, maar jou kanse om 'n beroerte te kry verminder as jy 'n kat het. Dis deels vanweë die positiewe effek wat 'n troeteldier op jou bloeddruk kan hê. Maar die slimmes bespiegel katte het dalk 'n meer kalmerende uitwerking op jou as ander troeteldiere. Dit het dalk ook iets te doen met die persoonlikheid van "kat-mense". Katte word dikwels die fokus van jou belangstelling, wat jou aandag van jou bekommernisse aftrek.
Diere kan spanning verminder en hul eienaar opbeur. 'n Troeteldier kan help om iemand met matige depressie beter te laat voel, veral indien die persoon ook behandeling ontvang. Een van die redes hiervoor is dat 'n bietjie verantwoordelikheid, die ekstra aktiwiteit en die roetine wat 'n troeteldier verwag, die mens ook laat beter voel.
Navorsing toon mense met Alzheimer se siekte is minder angstig in die teenwoordigheid van 'n troeteldier. Terselfdertyd voel hul versorgers minder belas, veral as die dier 'n kat is. (Dalk omdat katte minder aandag nodig het.) Mense met dié siekte eet ook dikwels nie gesond nie. Wanneer daar 'n akwarium is, sit die rusteloses langer stil, terwyl die wat lusteloos optree, skielik meer in hul omgewing belangstel. In albei gevalle help dit dat hulle beter eet.